Nein, bei meim eit, gnediger herr,
ich wil euch die sach baß erklern,
das ir mir werdet glauben gern.
solt mein hantwerk nit sein verdorben?
from geistlich leut sind fast all gstorben,
die vil lasen in heilger schrift
und leschten aus der ketzer gift,
suchten allein die gottes er
und die liebe irs nechsten mer,
dan iren eigen rum und nutz,
on allen neit, zoren und trutz;
die sint fast all gen himel gfarn
und iezunt vil brillen erfparn;
die alten pfaffen, so noch leben,
und die alten münich darneben
haben ir horas und gebet
so lang getriben frü und spet,
das sie es als können auswendig,
dörfen keiner brillen beihendig,
dergleich der jungen münich haufen,
so iezt aus den klösteren laufen
und hin und wider hantwerk lern,
und sich wie ander leien nern,
die dörfen auch der brillen nicht,
darumb mein hantwerk ist entwicht,
dergleichen auch fürsten und hern
in teutfch landen weit unde fern
nutzen iezt auch kein brillen nicht.